С Т А Н О В И Щ Е

по конкурса за доцент по 2.1. Филология (езикознание с английски език), обявен в ДВ, бр. 5 от 17.01.2012 г. с единствен кандидат гл. ас. д-р Александра Божидарова Багашева

Гл. Ас д-р Багашева участва в конкурса с 17 научни статии, 1 монография, 6 съавторства в учебници, речници и помагала, 8 доклада на международни конференции само през 2011 и 2012 година, съставителство на сборник статии, няколко рецензии. Четири от научните и статии са публикувани в чужбина. Още в началото бих искала да подчертая, че научната продукция, представена за конкурса от кандидатката, значително надхвърля минималните изисквания за хабилитация. Д-р Багашева е изследовател с широки интереси и висока продуктивност.

В редица по-ранни публикации след защитата на докторската и дисертациятя прави критичен обзор на най-нови течения в езикознанието като изтъква по какъв начин те биха разширили кръгозора на езиковеда (срв. *In Search for the Language Organ (Re-visiting some conceptual discontinuities in linguistic theory)* 2007*; Metaphor in Linguistics (On the nature of linguistic knowledge and the linguistic picture of the world)* 2008*; Tradition and Perspectives: Teaching General Linguistics to First Year Students of British and American Studies at Sofia University* 2009*; Why do we shy away frоm Anthropological Linguistics: in search for the identity of a discipline in the 21st c.* 2010*; The Globalizing discourse(s) of Linguistics in the 21st c.* 2010*; Are we talking at cross-purposes? Cognitive Linguistics and/or Anthropological Linguistics – status and perspectives.* 2010). Особено ясно е влечението на авторката към проблеми на значението като продължение от работата и по докторската дисертация.

В последните години д-р Багашева се фокусира върху теоретични проблеми на словообразуването не само в английски, но и в съпоставителен и типологичен план (срв. *The Phenomenon of verb classes in English and some of its typological consequences; The preposition in the verb. The verb in the preposition*). Предмет на специално изследване стават необичайните съставни глаголи в английски от типа *to* *sundry, to spoonfeed* и др. Структурните и семантични особености на такива глаголи са в центъра на статиите *Can a Bluestocking be a Potterhead? What Can Boundary Crossing and Conceptual Blending Theory Tell Us About English Exocentric Compounds?; Compound verbs in English revisited; Why do we stone-wall about compound verbs?; Beyond Dichotomies: On the Nature and Classification of Compound Verbs in English.* Резултатите и обобщенията, заедно със сравнение спрямо български глаголи-композити, кандидатката развива в монографията *Reflections on Compound Verbs and Compounding.* Въз основа на анализирания материал тя стига до заключението, че тъй наречените композити функционират като гещалти и семантичните отношения, които те представят, не могат да бъдат предвидени, а зависят от конкретното обкръжение. С това твърдение тя също защитава тезата си, че компонентите, участващи в словообразуването, не са категориално определени. Изразено е убеждението, че в основата на тези „странни” глаголи стои ситуирано преживяване – една много актуална тема в когнитивната семантика. Подобни идеи се изказват и в следните статии: *The tastes and distastes of verbivores – some observations on X-phemisation in Bulgarian and English; Contrastive word-formation and lexicography – compound verbs in English and Bulgarian; “Luck” and “kismet” – two worldviews captured in the collocational profiles of two nouns;*  *Culture-specific lexical items, concepts and word-level communicative strategies in English-Bulgarian/Bulgarian-English lexicography.*

Д-р Багашева има много активна позиция и по отношение на преподаването по практическа граматика, или – според новото съдържание на предмета, въведено от екип под ръководството на проф. Л. Грозданова – аналитична граматика, която съче-тава обучението с анализ и лично участие в изграждането на правила. Друг аспект на изследователската дейност на кандидатката е лексиколожка и лексикографска. Особе- но искам да подчертая покриването на неизследвани територии като сравнителната лексикография (срв.*Culture-specific lexical items, concepts and word-level communicative strategies in English-Bulgarian/Bulgarian-English lexicography*. 2012). Работата на авторката с конкретен езиков материал я прави и много ценен сътрудник при изработ- ването на тестови задачи.

Д-р Багашева е ентусиазиран и отговорен преподавател. Тя води няколко лек- ционни курса на бакалавърско и магистърско равнище, ръководила е и е рецензирала множество дипломни работи. Активното и участие на международни конференции повишава престижа на катедрата по англицистика и американистика като цяло. Широкият спектър от научна и преподавателска дейност на кандидатката отговаря напълно на тематиката на конкурса. Представените документи отразяват вярно продукцията и приносите и.

В заключение, кандидатурата на гл. ас. д-р А. Багашева отговаря на изискванията за заемане на длъжността доцент по езикознание и без колебание препоръчвам да и бъде присъдено това научно звание.

